擦鞋者嘅謀生工具好簡單輕便，基本上會有一個簡陋嘅木箱，入面裝住有幾種顏色嘅鞋油、鞋蠟，重有鞋刷、海綿…等嘅用具，再加上一塊抹布用嚟打蠟，因為咁輕鬆方便，佢哋搵食就可以好流動，去到邊度都可以開工，尤其是喺一啲大酒店西餐廳附近，嗰度分分鐘有好多商賈大班紳士淑女出入，遇着啲闊佬手鬆鬆隨時有多啲貼士醒，到時咁多同行喺度爭生意，要第一時間搶到個闊佬客就梗係要跑得快，再講萬一俾人趕嘅時候要散水都唔使雞手鴨腳執餐懵，走鬼都快啲。